Теодор Траянов
Тишина

chitanka.info

Потръпва тайната на тишината,

отпевът тих на ярост и на стрем,

от смърт по-смъртен чака ни прием

в талазите на гаснещи обятия.

Не търся шемет в теб, но без насита

бих гледал ти наново скъпий лик,

в болежката на спомнения миг

загаснал зрак възпламнал се заплита.

Потръпва тайната на тиха вечер,

заспиват кротко морните души,

и може би, че някой сън уречен

загадката им скрита ще реши.

Но всичко туй, което тук гадая,

не съм ли го отдавна разгадал,

и все не смея в тебе да позная

безсмъртний лик на вечната печал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.